Benin

Benin is en Land in Afrika. Dat grenzt an Nigeria, Niger, Burkina Faso un Togo. In Süden vun Benin liggt de Golf vun Guinea, genau seggt de Bay vun Benin. 
Bi 1975 hett dat Land Dahomey heten. In Benin leevt 8.532.000 Inwahners (Stand Juli 2008) up 112.620 km². Hööftstadt is Porto-Novo, Sitt vun de Regeern is Cotonou. 

 De Naam 
Dahomey weer de Naam vun en Königriek, dat bi an't Enne vun dat 19. Johrhunnert in'n Süden vun Benin un Togo legen hett. Ok Benin weer de Naam vun en Königriek ut de Historie, bloß dat düt Königriek in dat hüdige Nigeria legen hett. 

 Inwahners 
De meisten Inwahners leevt in de Landstreken an de Küst un bit 200 km in dat Land rin. Dat gifft in Benin 42 Volksgruppen. De gröttste Grupp sünd de Fon mit bi 1,7 Mio. Lüde. Denn kaamt de verscheden Gruppen vun de Yoruba mit bi 1,2 Mio. Lüde, de Aja mit bi 600.000 Lüde, de Bariba mit bi 460.000, de Ayizo mit 330.000, de Fulbe mit 310.000 un de Gun mit 240.000 Lüde. Dat gifft allerhand Towannerers. 2002 sünd 141.595 Utlänner tellt wurrn. De meisten vun jem sünd ut de annern Länner in Westafrika kamen. 

 Spraken 
Amtssprake is Franzöösch. Denn weert avers noch 53 annere Spraken snackt. Dor höört de Gurspraken to, ok de Hausa-Spraken, denn noch Ewe un allerhand annere. 

 Gloven 
2002 hefft 23,4 % vun de Inwahners seggt, se weern Anhängers vun en Naturreligion. 17,3% hefft meent, se weern mit den Voodoo-Kult togange. Gröttste Religion in Benin is avers dat Christendom mit 42,3% vun de Inwahners. To den Islam hoolt sik 27,8% vun de Lüde ut Benin. 

 Städer 
De gröttsten Städer sünd (Stand:1. Januar 2005): Cotonou 690.584 Inwahners, Abomey-Calavi 385.755 Inwahners, Porto-Novo 234.168 Inwahners, Parakou 163.753 Inwahners, Djougou 85.519 Inwahners, Bohicon 82.901 Inwahners und Natitingou 80.892 Inwahners.

 Historie 
In dat 19. Johrhunnert hett dat in dat hüdige Benin de Königrieken vun Porto-Novo un Dahomey geven. 1863 is Frankriek denn as Schutzmacht för Porto-Novo uptreden un in de 1890er Johren hett Frankriek ok Dahomey erovert. Vun 1899 bit 1960 höör Benin to Franzöösch-Westafrika to. Hööftstadt weer Dakar. An'n 1. August 1960 is dat Land unner den Naam vun Dahomey unafhängig wurrn. An'n 26. Oktober hett de Major Mathieu Kérékou de Macht an sik reten. He hett dat Land ummuddelt in en Volksrepublik na de Aart vun den Marxismus-Leninismus. 1975 is de Naam in Benin umwannelt wurrn. Vun 1991 af an hett sik dat land vun den Marxismus afwennt un kann hüdigendags as Demokratie ankeken weern.

Kategorie:Land
Kategorie:Afrika
Kategorie:Benin